
Mae ansawdd mewn addysg plentyndod cynnar yn gysyniad cymhleth ac amlochrog, wedi'i siapio gan safbwyntiau a dehongliadau amrywiol. Yn ôl Cottle ac Alexander (2012), mae diffinio ansawdd o fewn gwasanaethau blynyddoedd cynnar yn parhau i fod yn her sylweddol oherwydd ei natur oddrychol a’r dylanwadau diwylliannol, cymdeithasol a gwleidyddol sy’n llywio’r ddarpariaeth. Fodd bynnag, er bod diffiniadau’n amrywio, mae consensws cyffredinol bod lleoliadau blynyddoedd cynnar o ansawdd uchel yn rhoi blaenoriaeth i lesiant, datblygiad cyfannol a hawliau plant, tra hefyd yn meithrin perthynas gref â theuluoedd (Palaiologou, 2023).
Yn yr un modd, mae ansawdd mewn addysg plentyndod cynnar yn dibynnu ar sawl cydran allweddol, gan gynnwys rhyngweithio rhwng staff a phlant, yr amgylchedd dysgu, gweithredu’r cwricwlwm, mesurau diogelwch, a chynnwys rhieni (Bonetti a Brown 2018). Mae pob un o’r ffactorau hyn yn hanfodol wrth lunio profiadau cynnar ac yn dylanwadu ar ganlyniadau hir dymor blant. Mae ymchwil gan y Sefydliad Gwaddol Addysg (2024) yn dangos fod mynediad at ddarpariaeth blynyddoedd cynnar o ansawdd uchel yn gwella’n sylweddol datblygiad gwybyddol, cymdeithasol, emosiynol a chorfforol plant, gan gyfrannu at lwyddiannau addysgol uwch a llesiant yn y dyfodol. 
Mae pwysigrwydd ansawdd mewn addysg blynyddoedd cynnar wedi’i gadarnhau gan astudiaethau. Canfu’r prosiect Darpariaeth Effeithiol o Addysg Cyn-Ysgol (EPPE) (Sylva et al., 1997) fod plant a oedd yn mynychu lleoliadau blynyddoedd cynnar o ansawdd uchel yn dangos datblygiad iaith gryfach, sgiliau mathemateg well, a chymhwysedd cymdeithasol uwch. Yn yr un modd, darparodd yr astudiaeth Addysg Cyn-Ysgol, Cynradd ac Uwchradd Effeithiol (EPPSE) (Taggart et al., 2015) dystiolaeth bod manteision addysg blynyddoedd cynnar o ansawdd uchel nid yn unig yn amlwg yn ystod plentyndod ond hefyd yn ymestyn i addysg uwchradd, gan effeithio’n gadarnhaol ar gyrhaeddiad academaidd a datblygiad cymdeithasol hirdymor.
Mae'r adlewyrchiad hwn yn cynnig dadansoddiad beirniadol o ddau o'r prif offer gwerthuso ansawdd a ddefnyddir yn y maes addysg blynyddoedd cynnar: y Raddfa Sgorio Amgylchedd Plentyndod Cynnar (ECERS) a'r Raddfa Sgorio Amgylchedd Babanod/Plant Bach (ITERS). Drwy archwilio cryfderau a chyfyngiadau’r offer hyn, mae’r papur hwn yn asesu sut mae’r dulliau'n cyfrannu at wella ansawdd addysg a gofal i blant ifanc. Yn ogystal, bydd yr adolygiad hwn yn ystyried sut mae’r offer gwerthuso hyn yn cyd-fynd â damcaniaethau datblygiadol, megis damcaniaeth gymdeithasol-ddiwylliannol Vygotsky a damcaniaeth ymlyniad Bowlby, er mwyn archwilio eu heffaith ar arferion ymarferol ym maes addysg blynyddoedd cynnar.
Mae sicrhau ansawdd mewn addysg blynyddoedd cynnar yn cynnwys prosesau systematig wedi'u cynllunio i asesu, cynnal a gwella safon y gofal a’r addysg a ddarperir mewn lleoliadau addysgol. Trwy ddefnyddio’r mecanweithiau hyn, gall gweithwyr flynyddoedd cynnar nodi meysydd ddatblygiad, sicrhau cydymffurfiaeth â fframweithiau rheoleiddio, a gweithredu arferion gorau sy’n hyrwyddo canlyniadau cadarnhaol i blant (UNICEF, dim dyddiad). Er bod gofynion statudol yn pennu lefel sylfaenol o ddarpariaeth, mae llawer o leoliadau blynyddoedd cynnar yn ceisio rhagori ar y safonau hyn trwy fabwysiadu dulliau asesu ffurfiol. Mae offer fel ECERS a ITERS yn darparu dull strwythuredig ar gyfer gwerthuso a gwella darpariaeth, gan sicrhau bod lleoliadau'n cynnal safonau uchel o ansawdd ac yn gwella profiadau dysgu a datblygiad plant (Nursery World, 2012).
Esbonia Melhuish a Gardiner (2018) bod ECERS yn fframwaith cynhwysfawr ar gyfer asesu ansawdd addysg a gofal i blant rhwng dwy a hanner a phum mlwydd oed. Wedi’i ddatblygu gan Harms, Clifford a Cryer, mae ECERS yn gwerthuso amrywiaeth o ddimensiynau yn yr amgylchedd dysgu, gan gynnwys trefniadaeth gorfforol y lleoliad, arferion gofal personol, cyfleoedd iaith a llythrennedd, natur gweithgareddau dysgu, ansawdd rhyngweithio cymdeithasol, a strwythur rhaglenni addysgol (Harms et al., 2014). Fel dull asesu safonol a systematig, mae ECERS yn galluogi gweithwyr proffesiynol y blynyddoedd cynnar i nodi meysydd cryf a chyfleoedd i wella darpariaeth. Yn ogystal, mae’r fframwaith wedi’i gynllunio i ragfynegi canlyniadau datblygiadol plant gyda mwy o gywirdeb a manylder, gan atgyfnerthu ei werth fel adnodd strategol ar gyfer gwella ansawdd mewn lleoliadau blynyddoedd cynnar (Harms et al., 2014).
Mae damcaniaeth gymdeithasol-ddiwylliannol Vygotsky yn dylanwadu'n gryf ar ECERS, gan bwysleisio’r rôl bwysig o ryngweithio cymdeithasol, cyfranogiad dan arweiniad, a’r defnydd o sgaffaldio mewn dysgu (Jaramillo, 1996). Yn ôl Vygotsky, mae plant yn dysgu'n fwy effeithiol pan maent yn cael ei gefnogi gan unigolion mwy gwybodus, boed yn oedolion neu gyfoedion, trwy gynnig cymorth strwythuredig sy'n gallu cael ei addasu i anghenion y plentyn (Gowrie NSW, dim dyddiad). Yn unol â’r safbwynt hwn, mae ECERS yn asesu a yw lleoliadau'n cynnig cyfleoedd ar gyfer chwarae cydweithredol, sgyrsiau ystyrlon, a gweithgareddau datrys problemau, gan sicrhau bod plant yn cymryd rhan mewn profiadau dysgu cydweithredol. Yn ychwanegol, mae’r raddfa'n gwerthuso’r ffordd mae addysgwyr yn hwyluso ymgysylltiad cymdeithasol, chwarae strwythuredig, a rhyngweithio dan arweiniad athrawon, a’r holl ffactorau hyn sy’n cefnogi anghenion datblygiadol ehangach y plant (Cyngor Sir Coventry, 2011).
Un o gryfderau allweddol ECERS yw ei allu i ddarparu gwerthusiad cyfannol o ansawdd addysgol, gan sicrhau bod plant yn elwa ar gwricwlwm cytbwys sy’n cefnogi datblygiad academaidd a chymdeithasol (Callanan et al., 2017). Yn ogystal, mae ECERS yn cydnabod arwyddocâd cyfranogiad rhieni, gan gydnabod bod perthynas cryf rhwng cartref ac ysgol yn chwarae rhan hanfodol wrth lunio profiadau dysgu cynnar i blant (Melhuish et al., 2018). Trwy asesu i ba raddau mae rhieni yn cymryd rhan yn addysg eu plentyn, mae ECERS yn annog lleoliadau blynyddoedd cynnar i feithrin perthnasoedd positif gyda theuluoedd, a thrwy hynny, gwella’r parhad rhwng amgylcheddau'r cartref a'r ysgol.
Fodd bynnag, er gwaethaf ei ddull cynhwysfawr, mae gan ECERS gyfyngiadau nodedig. Un feirniadaeth allweddol yw ei phwyslais ar brofiadau addysgol strwythuredig, nad ydynt efallai yn adlewyrchu'n llawn amrywiadau diwylliannol mewn addysg blynyddoedd cynnar. Er enghraifft, er bod ECERS yn cynnig mewnwelediadau gwerthfawr i ansawdd amgylcheddol, mae’r dystiolaeth empirig sy'n cefnogi ei ddilysrwydd ar draws cyd-destunau addysgol amrywiol yn brin (Gordon et al., 2012). Yn benodol, dim ond ychydig o astudiaethau sydd wedi archwilio ECERS-R, felly mae ei ddibynadwyedd yn ansicr gan nad yw wedi cael ei ymchwilio’n helaeth. O ganlyniad, mae hyn yn codi pryderon ynghylch i ba raddau y mae'n mesur ansawdd yn ddibynadwy mewn gwahanol leoliadau.
Ar ben hynny, mae ECERS wedi'i wreiddio'n ddwfn ym mharadeimau addysgol y Gorllewin, ac o ganlyniad, gallai anwybyddu dulliau amgen sy'n blaenoriaethu dysgu cyfannol a arweinir gan blant. Er enghraifft, mae Te Whāriki, cwricwlwm blynyddoedd cynnar Seland Newydd, yn pwysleisio ymatebolrwydd diwylliannol ac addysgeg hyblyg sy’n seiliedig ar chwarae ac arweiniad y plentyn, nad yw’r elfennau hyn yn cael ei gynnwys yn llawn yn fframwaith strwythuredig ECERS (Preidyte, 2024). Felly, er bod ECERS yn arf gwerthfawr ar gyfer gwerthuso amgylcheddau addysg blynyddoedd cynnar traddodiadol, efallai na fydd yn ymdrin yn ddigonol â chwricwla sy'n blaenoriaethu gwerthoedd cymunedol, gwybodaeth frodorol ac archwilio dan arweiniad y plentyn.
Mae ITERS yn fframwaith arsylwi sydd yn cael eu defnyddio i fesur ansawdd lleoliadau gofal plant, ar gyfer babanod a phlant bach hyd at drideg mis oed. Yn debyg i’r ECERS, mae ITERS yn asesu amrywiaeth o ddimensiynau sy’n ymwneud ag ansawdd y lleoliad, gan gynnwys ansawdd rhyngweithiadau rhwng oedolion a phlant, arferion gofal, a chyfleoedd datblygiadol. Serch hynny, mae’n canolbwyntio’n benodol ar anghenion datblygiadol y plant ieuengaf (Melhuish a Gardiner, 2018). Fel mesur arsylwad o ansawdd cyffredinol lleoliadau Addysg a Gofal Plentyndod Cynnar (ECEC) ar gyfer plant o dan dair oed, mae ITERS yn cwmpasu meysydd allweddol sy’n cynnwys yr amgylchedd, offer, arferion gofal personol, gweithgareddau a rhyngweithio rhwng oedolion a phlant. Drwy werthuso’r meysydd hyn, mae ITERS yn darparu mewnwelediad trylwyr i ansawdd gofal ac addysg plentyndod cynnar, gan sicrhau bod anghenion datblygiadol plant ifanc yn cael eu diwallu. Mae’r dull hwn yn pwysleisio creu amgylchedd cefnogol sy’n galluogi plant i ddatblygu’n emosiynol, yn gymdeithasol ac yn wybyddol yn ystod y blynyddoedd cynnar mwyaf ffurfiannol (Malik, 2022).
Un o’r damcaniaethau allweddol sy’n cefnogi ITERS yw damcaniaeth ymlyniad Bowlby (1969), sy’n pwysleisio’r berthynas rhwng plant a’u gofalwyr cynnar fel sylfaen ar gyfer datblygiad emosiynol ac ymddygiadol. Yn ôl Bowlby, mae plant yn ffurfio ymlyniadau cynradd gyda’u prif ofalwyr, ac mae ansawdd y perthnasoedd hyn yn cael effaith sylweddol ar eu datblygiad hirdymor. Mae ITERS yn cyd-fynd â’r egwyddor hon drwy bwysleisio ar ansawdd gofal, gan asesu sut mae gweithwyr proffesiynol blynyddoedd cynnar yn darparu gofal ymatebol i blant. Er enghraifft, mae'r raddfa'n gwerthuso a yw'r oedolion yn darparu ymgysylltiad cynnes, cysur pan fydd y plentyn yn drist, ac ymateb i arwyddion nad yw plentyn yn gyfforddus neu mewn trallod (Melhuish a Gardiner, 2018).
Yn wahanol i ECERS, sy’n asesu amgylcheddau ar gyfer plant hŷn ac sy’n pwysleisio ar strwythurau addysgol a chyfleoedd dysgu academaidd, mae ITERS yn canolbwyntio’n bennaf ar les emosiynol a chorfforol y plentyn. Mae hyn yn adlewyrchu’r ffaith bod plant ifanc yn dysgu’n bennaf trwy ryngweithio un-i-un â gofalwyr ac nad yw eu datblygiad yn seiliedig ar weithgareddau academaidd ffurfiol (Whitebread, 2012). Mae hyn yn cyd-fynd â damcaniaeth Bowlby, sy’n awgrymu bod ymlyniad diogel yn creu sylfaen ar gyfer archwilio’r byd a datblygu sgiliau cymdeithasol a gwybyddol yn y blynyddoedd cynnar (Bowlby, 1969).
Er bod ECERS ac ITERS yn rhannu'r nod o wella ansawdd addysg plentyndod cynnar, mae gwahaniaethau allweddol rhyngddynt. Mae ECERS yn canolbwyntio ar elfennau fel cyfleoedd dysgu strwythuredig, adnoddau addysgol, ac ansawdd rhyngweithiadau cymdeithasol rhwng plant a staff (Vermeer et al., 2016). Yn wahanol i ITERS sydd yn canolbwyntio ar sut mae'r amgylchedd a'r gofal a gynigir yn diogelu a chefnogi datblygiad emosiynol, corfforol a gwybyddol plant (Vermeer et al., 2016). Mae ECERS yn cyd-fynd â damcaniaeth gymdeithasol-ddiwylliannol Vygotsky, sy’n pwysleisio’r rôl o gyd-ddysgu a rhyngweithio cymdeithasol mewn datblygiad gwybyddol (Jaramillo, 1996), tra bod ITERS yn seiliedig yn gryfach ar ddamcaniaeth Bowlby, gan bwysleisio pwysigrwydd perthnasoedd positif ac ymlyniad diogel fel sail ar gyfer twf a datblygiad.
Yn ogystal, mae ECERS yn annog cyfranogiad rhieni yn addysg eu plant drwy feithrin perthynas gref rhwng cartref a lleoliad (early years alliance, dim dyddiad), tra bod ITERS yn canolbwyntio ar greu amgylchedd diogel a chefnogol lle gall blant deimlo’n sicr wrth ddatblygu eu hymlyniad ag oedolion gofalgar (Harms et al., 2017). Mae hyn yn awgrymu bod ECERS yn cefnogi trosglwyddo rhwng y cartref a'r ysgol, tra bod ITERS yn canolbwyntio ar ddarparu profiadau cynnar sy'n cefnogi sefydlu perthnasoedd cynradd diogel.
I gloi, er bod ITERS ac ECERS yn darparu dulliau cynhwysfawr ar gyfer mesur ac asesu ansawdd mewn addysg blynyddoedd cynnar, maent yn wahanol o ran eu ffocws a'u dull gweithredu. Mae ECERS yn rhoi pwyslais ar ddatblygiad gwybyddol a chymdeithasol plant trwy gyfleoedd dysgu strwythuredig, gan asesu ansawdd yr amgylchedd ffisegol, y deunyddiau addysgol a'r rhyngweithiadau cymdeithasol. Mewn cyferbyniad, mae ITERS yn canolbwyntio'n bennaf ar ddatblygiad emosiynol a lles plant drwy greu perthnasoedd cynnes a diogel, sy’n hanfodol ar gyfer datblygiad iach yn ystod y blynyddoedd cynnar.
Er bod y ddau fframwaith yn chwarae rôl ganolog wrth asesu a gwella ansawdd addysg blynyddoedd cynnar, gellir dadlau bod ECERS yn fwy addas ar gyfer plant hŷn sydd angen cyfleoedd dysgu strwythuredig, tra bod ITERS yn hanfodol ar gyfer babanod a phlant ifanc lle mae ymateb emosiynol ac ansawdd gofal yn hollbwysig. Serch hynny, gall diffyg integreiddio'r ddau fframwaith arwain at asesu anghyflawn, gan na fyddai un dull yn unig yn ddigonol i ystyried yr holl agweddau ar ddatblygiad plant. Felly, mae cyfuno elfennau allweddol o ECERS ac ITERS yn cynnig y dull mwyaf cynhwysfawr, gan alluogi gweithwyr proffesiynol i greu amgylcheddau sy’n cefnogi lles emosiynol a datblygiad gwybyddol ar yr un pryd. Er gwaethaf eu cyfyngiadau, mae’r dulliau hyn yn darparu mewnwelediadau hanfodol i feithrin amgylcheddau cefnogol sy’n hyrwyddo datblygiad cymdeithasol, emosiynol a gwybyddol. Mae sicrhau safonau uchel mewn lleoliadau blynyddoedd cynnar yn hanfodol er mwyn lleihau anghydraddoldebau a meithrin sylfeini cryfion ar gyfer dysgu yn y dyfodol.

